ELŐTERJESZTÉS

**Szombathely Megyei Jogú Város Közgyűlésének 2020. január 30-i ülésére**

**Javaslat önkormányzati tulajdonú gazdasági társaságokkal kapcsolatos döntések meghozatalára**

I. Javaslat a Farkas Károly utcai tornacsarnok üzemeltetésével kapcsolatos döntés meghozatalára

A Magyar Torna Szövetség jóváhagyásával, MOB 16 kiemelt sportág infrastruktúra fejlesztési támogatás előirányzat terhére 2018-ban a Magyar Állam megvásárolta a Szombathely belterület 1006/3 hrsz. alatt felvett, természetben 9700 Szombathely, Farkas Károly utca 81/A. szám alatt található ingatlant. Az ingatlanon található csarnokot az önkormányzat, illetőleg 100 %-os tulajdonában álló Szombathelyi Sportközpont és Sportiskola Nonprofit Kft. torna sport céljára használta és ennek megfelelően alakította ki.

A tulajdonváltásra tekintettel a Nemzeti Sportközpontok és a Szombathelyi Sportközpont és Sportiskola Nonprofit Kft. között üzemeltetési szerződés megkötésére került sor, ami 2019. december 31. napjával lejárt, majd 2020. január 31-ig terjedő időszakra vonatkozóan változatlan tartalommal meghosszabbításra került.

Az ezt követően kötendő hosszú távú szerződéstervezet tartalmának egyeztetése a felek részéről megtörtént, az eddig érvényben lévő szerződésben foglaltakhoz képest nevében – korábban Üzemeltetési Szerződés volt, az új szerződés Bérleti és üzemeltetési szerződés lett –, valamint az 5.4. pontban módosult az alábbiak szerint.

A korábbi szerződés is rögzítette, hogy az Üzemeltetőt terhelő javítási, karbantartási kötelezettség kiterjed az alábbi műszaki munkákra:

- tető hullámpala fedésének cseréje lindab lemezfedésre,

- az alatta levő szigetelés cseréje legalább 15 cm-esre,

- esőcsatorna cseréje,

- fém nyílászárók cseréje műanyagra,

- falon lévő repedések kijavítása.

Ennek költségeihez a megállapodás értelmében a MATSZ támogatást nyújt a Kft. részére, az erre vonatkozó támogatási szerződés megkötése folyamatban van. A Kft.-nek legkésőbb 2021. december 31. napjáig kell elvégeznie a fent felsorolt munkákat, azok műszaki tartalmát az NSK-val előzetesen egyeztetni és engedélyeztetni köteles, valamint a munkák előrehaladásának státuszáról havonta írásbeli beszámolási kötelezettséggel tartozik. Amennyiben a támogatás nem kerül folyósításra, az Üzemeltető nem kötelezhető a munkák elvégzésére. A fentiek körébe nem tartozó javítási és karbantartási munkák végrehajtásáról félévente köteles beszámolni a Kft. az NSK felé.

A szerződés tervezete az előterjesztés melléklete.

II. Javaslat a Szombathelyi Sportközpont és Sportiskola Nonprofit Kft. támogatásával kapcsolatos döntés meghozatalára

A Szombathelyi Sportközpont és Sportiskola Nonprofit Kft. ügyvezetője 2020. január 14-én kelt levelében ismételten az Önkormányzat segítségét kérte a Kft. likviditásának megőrzése érdekében.

Kérelmében előadta, hogy a Szombathelyi Sportközpont és Sportiskola Nonprofit Kft. jelenlegi likviditási helyzetének javítását annyiban segítette a 2019. decemberében a Közgyűlés által megszavazott és átutalt 20 millió Ft, hogy a határidőre teljesítendő béreket, adókat, járulékokat fedezze, az addig már felhalmozott szállítói kötelezettségek összege még tovább emelkedett a tárgyidőszaki tételekkel, ráadásul a hidegebb hónapok közüzemi díjai sajnos jelentős többlet költséget generáltak. Ezek rendezése azonnali beavatkozást igényel.

Jelenleg a lejárt szállítói tartozás összege 83.679.195,- Ft. A szállítói tartozások jelentős része 2019. október hónaptól kezdődően áll fenn. A kimutatások alapján a SZOVA Nonprofit Zrt. felé 2018.01.15. napjától fennálló 48.601.113,- Ft tartozáson felül egyéb szállítókon 35.078.082,- Ft lejárt összeget tart nyilván a Kft.

A lejárt tartozásokkal kapcsolatosan folyamatosan érkeznek a fizetési felszólítások.

Két vállalkozó még nem állította ki a tavalyi évben végzett tevékenységéről a számlát. A röplabda szakosztálynál a tavalyi év második felében végzett személyszállítás kb. 3.500.000,- Ft összegű számlája még nem került kiállításra, illetve az egyik vállalkozó a tavalyi évre vonatkozóan 1.100.000,- Ft ellenértékért biztosította a rendszerfelügyeletet. Ezen tételek kifizetése is terheli a Kft-t.

2019. évben a Kft. „Kapacitáslekötés” soron 35.000.000,- Ft támogatást kapott. A támogatás a tavalyi évben 2019. július 18-án érkezett meg, vagyis fél évig a kapacitás-lekötésből adódóan felmerült költségek finanszírozása is a Kft.-t terhelte. Ha ennek a tételnek a folyósítása ebben az évben is ilyen ütemezésben és összegben várható, akkor fél évig ebben az évben is a Kft.-nek kell megoldani az előfinanszírozását.

2020. január 1-től megemelkedett a minimálbér, illetve a garantált bérminimum összege. A minimálbér változásához kapcsolódóan – mely több dolgozót is érint – módosítani kell a béreket, mely havonta 1.000.000,- Ft többletköltséget generál.

A Szombathelyi Sportközpont és Sportiskola Nonprofit Kft. a 2019.november 30. napján esedékes iparűzési adót még nem fizette ki, ennek mértéke 919.603,- Ft.

A Kft. keretén belül két látvány-csapatsport pályázat van, a röplabda és a kosárlabda. A pályázatokban foglaltak megvalósításához, illetve a pályázatokban jóváhagyott támogatások hozzáféréséhez TAO forrást kell begyűjteni a vállalkozóktól, amely jelentős nehézséget jelent a cég részére.

Mindkét pályázatban jelentős nagyságrendet képvisel a szakmai feladatokat ellátó sportedzők, technikai vezető, sportszakemberek bérköltsége, illetve a személyszállítási, étkezési díjak mértéke.

Ezeknél a pályázatoknál a legnagyobb probléma abból adódik, hogy a kosárlabdánál bérre, személyszállításra, étkezésre csupán 1.039.500,- Ft-ot sikerült eddig begyűjteni. A kosárlabdánál havonta 4.207.603,- Ft bérköltség jelentkezik, amit TAO forrás nélkül teljes mértékben a cash flow-ból kell finanszírozni.

Kosárlabdánál sok alkalmazott megbízási szerződéssel volt foglalkoztatva, melyek lejárata 2019. december 31. napja volt, 2020. I. félévre a kosárlabdához kapcsolódó megbízási szerződések még nem kerültek megkötésre, mivel a TAO forrás hiányában a jelenlegi likviditási helyzetet látva nem látszik biztosítottnak a bérek kifizetésének forrása.

A röplabdánál egy kicsit kedvezőbb a helyzet, ebben a szegmensben több TAO forrást sikerült begyűjteni, ami átmenetileg márciusig tudja fedezni az itt jelentkező kiadásokat.

A Szombathelyi Sportközpont és Sportiskola Nonprofit Kft. likviditásának fenntartása érdekében 50.000.000,- Ft támogatás biztosítását kéri az ügyvezető, amely a teljes likviditási probléma megoldásához nem elegendő.

Mivel a cég teljes pénzügyi felülvizsgálására nagyon rövid idő állt rendelkezésre, így a társaság pénzügyi konszolidálására vonatkozóan a januári Közgyűlésig nem tud az ügyvezető hiteles képet bemutatni, illetve felvázolni, erre a 2020. évi üzleti terv összeállításakor – várhatóan februárban – kerülhet sor.

Fentiekre tekintettel a Szombathelyi Sportközpont és Sportiskola Nonprofit Kft. likviditásának fenntartása érdekében kérem a Tisztelt Közgyűlést, hogy a társaság részére 50 millió Ft összegű támogatás biztosításáról döntsön.

III. Javaslat a SZOMHULL Szombathelyi Hulladékgazdálkodási Közszolgáltató Nonprofit Kft.-t érintő döntés meghozatalára

A Közgyűlés a 624/2019.(XII.19.) Kgy. sz. határozatában hozzájárult ahhoz, hogy a SZOMHULL Szombathelyi Hulladékgazdálkodási Közszolgáltató Nonprofit Kft. részére biztosított 500.000.000,- Ft összegű tagi kölcsön visszafizetési határideje 2020. január 31. napjáig kerüljön meghosszabbításra azzal, hogy az ügyvezető a januári közgyűlésre a hulladékgazdálkodásra vonatkozó hosszú távú stratégiai javaslatát terjessze elő.

2020. január 10-én a társaság ügyvezetője ismét kérelemmel fordult az Önkormányzathoz, amelyben a tagi kölcsön visszafizetési határidejét 2020. december 31. napjáig kéri meghosszabbítani. Az NHKV Zrt. részéről folyamatban van a 2019. év harmadik negyedévére esedékes 148 millió Ft + ÁFA szolgáltatási díj kifizetése, amit a SZOVA Nonprofit Zrt., mint alvállalkozó felé fennálló tartozások részbeni kiegyenlítésére kíván fordítani a társaság. A 2019. negyedik negyedévére vonatkozó szolgáltatási díj elszámolása még folyamatban van. Az előző évhez hasonlóan a 2019. évre is kérte a Kft. a szolgáltatási díj költségalapú felülvizsgálatát az NHKV Zrt-től. Amennyiben a keletkezett veszteség megtérítésére idén is sor kerül, úgy az fedezetet tud nyújtani a tagi kölcsön visszafizetésére. Ezen tényezőket figyelembe véve az ügyvezető jelezte, hogy a hulladékgazdálkodásra vonatkozó hosszú távú stratégiai javaslat nem tudott elkészülni.

Javaslom, hogy a Tisztelt Közgyűlés a SZOMHULL Szombathelyi Hulladékgazdálkodási Közszolgáltató Nonprofit Kft. részére biztosított 500.000.000,- Ft összegű tagi kölcsön visszafizetési határidejét 2020. december 31. napjáig hosszabbítsa meg.

IV. Javaslat a Weöres Sándor Színház és a Mesebolt Bábszínház finanszírozásával kapcsolatos döntések meghozatalára

A Nemzeti Kulturális Tanácsról, a kultúrstratégiai intézményekről, valamint egyes kulturális vonatkozású törvények módosításáról szóló 2019. évi CXXIV. törvény meghatározta azon kulturális intézmények körét, amelyek működéséhez és feladatainak ellátásához központi támogatást biztosít.

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 16. § (3) bekezdése értelmében az önkormányzati fenntartású színház működtetéséhez a szükséges forrásokat az önkormányzat a saját költségvetéséből biztosítja. A (4) bekezdés kimondja, ha az önkormányzat az önkormányzati fenntartású színház részére a működéséhez szükséges forrásokat teljeskörűen nem biztosítja, az önkormányzat a Kormányhoz közös működtetésre vonatkozó kérelmet terjeszthet elő a Kormány által rendeletben meghatározott időpontig.

Az önkormányzati fenntartású színházak állami és önkormányzati közös működtetése kezdeményezésének határidejéről szóló 368/2019. (XII.30.) Korm. rendelet 1. §-a rendelkezik arról, hogy az önkormányzati fenntartású színházak állami és önkormányzati közös működtetésére irányuló kezdeményezés határideje a kérelmezett közös működtetés megkezdése évének március 1. napja.

Tekintettel arra, hogy a Weöres Sándor Színház és a Mesebolt Bábszínház nem tartozik a törvény által meghatározott azon kulturális intézmények közé, amelynek működéséhez az állam központi támogatást biztosít, indokoltnak tartom a közös működtetés kezdeményezését.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2020. január 23.**

**/: Dr. Nemény András :/**

**I.**

**Határozati javaslat**

**……/2020. (I.30.) Kgy. sz. határozat**

A Közgyűlés a Nemzeti Sportközpontok és a Szombathelyi Sportközpont és Sportiskola Nonprofit Kft. között a szombathelyi 1006/3 hrsz. alatt felvett, természetben 9700 Szombathely, Farkas Károly utca 81/A. szám alatt található ingatlanra vonatkozó, az előterjesztés 1. számú mellékleteként csatolt, 2020. február 1. - 2024. december 31. közötti időtartamra szóló Bérleti és üzemeltetési szerződést jóváhagyja. A Közgyűlés felhatalmazza a Szombathelyi Sportiskola és Sportközpont Nonprofit Kft. ügyvezetőjét, hogy a szerződést az NSK-val megkösse.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Leidli Géza, a társaság ügyvezető igazgatója

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**Határozati javaslat**

**……/2020. (I.30.) Kgy. sz. határozat**

A Közgyűlés a Szombathelyi Sportközpont és Sportiskola Nonprofit Kft. likviditásának fenntartása érdekében a társaság részére 50 millió Ft összegű támogatást biztosít soron kívül az éves rendes működési támogatás részeként a 2020. évi költségvetés terhére és felhatalmazza a polgármestert a támogatási szerződés aláírására.

**Felelős**: Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Leidli Géza, a társaság ügyvezetője)

**Határidő**: 2020. február 15.

**III.**

**Határozati javaslat**

**……/2020. (I.30.) Kgy. sz. határozat**

1./ A Közgyűlés hozzájárul ahhoz, hogy a SZOMHULL Szombathelyi Hulladékgazdálkodási Közszolgáltató Nonprofit Kft. részére biztosított 500.000.000,- Ft összegű tagi kölcsön visszafizetési határideje 2020. december 31. napjáig kerüljön meghosszabbításra.

2./ A Közgyűlés felhatalmazza a Polgármestert a tagi kölcsön szerződés - visszafizetési határidőre vonatkozó - módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Taoufik Roland, a társaság ügyvezetője

Stéger Gábor, a Közgazdasági és Adó Osztály vezetője

Nagyné Dr. Gats Andrea, a Jogi és Képviselői Osztály vezetője)

**Határidő:** 1. pont: azonnal

2. pont: 2020. február 28.

**IV.**

**Határozati javaslat**

**……/2020. (I.30.) Kgy. sz. határozat**

1. Szombathely Megyei Jogú Város Közgyűlése egyetért a Weöres Sándor Színház és a Mesebolt Bábszínház vonatkozásában az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 16. § (4) bekezdésében foglaltak szerinti, az állami és önkormányzati közös működtetésére irányuló kérelem benyújtásával.
2. A Közgyűlés felhatalmazza a polgármestert, hogy a közös működtetésre vonatkozó kérelem benyújtásához a szükséges intézkedéseket tegye meg.
3. A Közgyűlés felhatalmazza a polgármestert, hogy a Kormányhatározat és a megállapodás előkészítéséhez szükséges egyeztetéseket folytassa le, és a megállapodás tervezetét terjessze a Közgyűlés elé.

**Felelős:** Dr. Nemény András polgármester

Horváth Attila alpolgármester

Horváth Soma alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** 1. pont: azonnal

2. pont: 2020. február 5.

3. pont: 2020. március 31.